苏轼
常润道中有怀钱塘寄述古五首
従来直道不辜身，得向西湖两过春。
沂上已成曾点服，泮宫初采鲁侯芹。
休惊岁岁年年貌，且对朝朝暮暮人。
细雨晴时一百六，画船鼍鼓莫违民。
草长江南莺乱飞，年来事事与心违。
花开后院还空落。
燕入华堂怪未归。
世上功名何日是，樽前点检几人非。
去年柳絮飞时节，记得金笼放雪衣。
（杭人以放鸽为太守寿。
）浮玉山头日日风，（即金山也。
）涌金门外已春融。
二年鱼鸟浑相识，三月莺花付与公。
剩看新翻眉倒晕，未应泣别脸消红。
何人织得相思字，寄与江边北向鸿。
国艳夭娆酒半酣，去年同赏寄僧檐。
但知扑扑晴香软，谁见森森晓态严。
谷雨共惊无几日，蜜蜂未许辄先甜。
应须火急回征棹，一片辞枝可得粘。
惠泉山下土如濡，阳羡溪头米胜珠。
卖剑买牛吾欲老，杀鸡为黍子来无。
地偏不信容高盖，俗俭真堪着腐儒。
莫怪江南苦留滞，经营身计一生迂。